Det ser sort ud i superligaen for AaB. Afstanden til den rigtige side af nedrykningsstegen blev øget til 6 point efter Lyngby torsdag aften hjemme besejrede FC Midtjylland med 1-0. Men de dystre udsigter påvirker ikke troen på egne evner i det nordjyske. -   Vi har en stærk trup. En trup der har høj kvalitet, så høj at jeg ikke kan se vi rykker ud. Selvfølgelig er situationen alvorlig, og vi arbejder alle hårdt, mere kan vi ikke gøre. Men jeg tror også på, at det ender lykkeligt, siger Lynge Jakobsen til TV2 Nord. Umiddelbart kan Brøndby på udebane virke som en svær og uoverkommelig opgave. Men det er på ingen måde noget der skræmmer Lynge Jakobsen. - Hvis vi ser mand for mand, vil jeg mene vores trup er på samme niveau. Så det gælder om for os om at yde en optimal indsats. Gør vi det, kan jeg ikke se, hvorfor vi ikke skulle få alle tre point med fra Brøndby, lyder det fra Lynge Jakobsen.

Referat:
Trods pointmæssig krise tror nordjyderne på sejr i weekendens svære udekamp mod Brøndby.